《赠诗僧从信》
宋代·苏过

吴山翠如蓝，越水碧如铜。山川吐奇秀，儒释俱争锋。

接迹有禅老，提纲古宗风。其馀将诗律，岛可不足攻。

我久客尘土，虽穷诗未工。要知笔砚废，似缺山水供。

上人三吴来，句法乃有从。老潜已黄壤，弟子传清雄。

益复访云水，高情谢樊笼。试草北山移，为我招琴聪。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。